Afrikaans: Dié studie rakende kinderspel het begin met die geskiedenis van kinders se spel. Dit is interessant dat opvoedkundiges en geestelikes reeds baie vroeg die waarde van spel erken het. Die bogenoemdes het dan gepleit en hulle beywer vir die erkenning van spel as 'n noodsaaklike aktiwiteit om die kind in sy totaliteit te laat ontwikkel. Daar was ook diegene wat spel as onnodig en as 'n tydverspillende aktiwiteit beskou het. Volgens hierdie literatuurstudie rakende kinderspel het baie navorsers reeds studies voltooi, terwyl baie steeds besig is met navorsing betreffende wat spel nou eintlik is; van watter waarde spel vir die kind is; wat nodig is om die kind aan spel te laat deelneem; asook in hoeverre die kind deur sy spelomgewing beïnvloed word. Dit is haas onmoontlik om al die voordele van kinderspel te noem. Enkele waardes word in die verhandeling uitgelig, byvoorbeeld die sosialisering van die kind, aangesien hy nie sonder ander persone ten volle kan ontwikkel nie. Daar is verskillende verhoudinge wat deur middel van spel kan ontwikkel. Ten eerste is dit die verhoudinge in die huisgesin wat ontwikkel moet word deur spel. Daarna volg die kind-tot-kindverhouding en die kind-onderwyserverhouding, wat uitbrei tot gemeenskapsverhoudinge. Die kind het somtyds behoefte aan alleenspel. Dit is van groot belang vir die kind om alleen te speel, homself te leer ken en te leer om homself besig te hou. Gebiedspel hang baie nou saam met alleenspel. Vir die kind se ontwikkeling is dit uiters belangrik dat hy die ervaring moet hê om 'n gebied, al is dit baie klein, vir homself te kan toeeien. Onafhanklikheid en verantwoordelikheidsin ontwikkel spontaan deur spel. Die ouers moet net sorg vir die nodige geleenthede om te kan speel, asook die verskaffing van stimulerende en veilige speelomgewings. Met hierdie voorsorgmaatreëls sal die kind se emosionele en fisiese ontwikkeling normaal geskied. Wanneer kinders in hulle spel gestrem word, kan dit lei tot die noodsaaklikheid vir terapeutiese behandeling. Ook in hierdie behandeling speel die kind se spel 'n uiters belangrike rol, want spel is die natuurlike kommunikasiemiddel vir 'n kind. Deur spel kan sy probleme vir die waarnemer duidelik word, want dit is in sy spel dat hy uiting gee aan sy gevoelens, hetsy negatief of positief. 'n Baie groot waarde van spel is geleë in die feit dat 'n kind makliker leer deur middel van spel as deur formele onderrig. Op hierdie gebied het verskeie navorsers bewys dat spel as 'n nuttige metode kan dien, soos in die voorbeeld om wiskunde deur middel van spel aan te leer. Die opvoeding het dus 'n medium wat nog baie nagevors kan en moet word. "Education - which is the promotion of growth, child culture - will include teaching both in school and on the play-ground" (Lee, 1942: 40). Speelgronde bied die terrein vir buitemuurse aktiwiteite - wat spel insluit - wat kan dien as 'n verlengstuk van die klaskameropvoeding. Dit is hier waar die kind in sy totaliteit ontwikkel. Die skoolhoof en die onderwyser kry geleenthede wat nie in die klaskamer altyd moontlik is nie. Die kind ontvang hier bevrediging vir sy behoeftes, asook geestelike groei deur verhoudinge met ander kinders, die onderwyser en die skoolhoof met die regte gesindheid. Die skoolhoof wat dien as 'n rolmodel, sal nooit die invloed wat hy op die leerlinge het, ooit na waarde kan skat nie. Dit is ook in die buitemuurse aktiwiteite dat die kind leer hoe om sy vrye tyd nuttig te benut. Die ouers speel 'n belangrike rol in die kind se ontwikkeling deur middel van spel. Voordat die kind in die skool is, is die kind se ontwikkeling die ouer se verantwoordelikheid Wanneer die kind skool toe gaan, deel die ouer dié belangrike verantwoordelikheid met die onderwyser. Die ouer se invloed op die kind vir deelname aan buitemuurse aktiwiteite is onberekenbaar. So ook is dit die ouer se plig om toe te sien dat die kind sy vrye tyd nuttig en vrugbaar benut, want hierdie ondervinding neem hy saam met hom tot in sy volwassenheid. Met groot genoegdoening kan die ouer die waarde van spel, waarvan hy die basis gelê het, deur die kind se ganse lewe as 'n goue draad geweef sien.